EL Επίσηµη Εφηµερίδα της Ευρωπαϊκής Ένωσης CE 78/873

(2004/C 78 E/0926)

ΓΡΑΠΤΗ ΕΡΩΤΗΣΗ Ρ-3891/03

υποβολή: Patricia McKenna (Verts/ALE) προς την Επιτροπή

(10 Δεκεμβρίου 2003)

Θέμα: Ανανεώσιμη ενέργεια στην Ιρλανδία

Στις 3 Δεκεμβρίου η ιρλανδική επιτροπή για τη ρύθμιση του ενεργειακού τομέα ανακοίνωσε μία απόφαση σχετικά με τον αποκλεισμό της πρόσβασης στο δίκτυο της αιολικής ενέργειας για ισχύ μεγαλύτερη από 800 MW (για όλη τη νήσο), μετά από σύσταση της ESB National Grid (ιδιοκτήτρια και υπεύθυνη εκμεταλλεύσεως του δικτύου γενικής τροφοδοσίας ηλεκτρικής ενέργειας). Η έκθεση στην οποία βασίζεται η εν λόγω σύσταση αναφέρει ότι μπορούν να διοχετευτούν στο δίκτυο 2000 MW με ελάχιστους περιορισμούς (1). Σύμφωνα με τους συντάκτες της έκθεσης, αυτοί οι περιορισμοί μπορούν να εξαλειφθούν σε μεγάλο βαθμό ή και εντελώς με την κατάλληλη ανάπτυξη του δικτύου και την αναθεώρηση των στρατηγικών για τη λειτουργία των δικτύων. Η κυβέρνηση της Ιρλανδίας δεν έχει μεταφέρει την οδηγία 2001/77/ΕΚ (2) για την ηλεκτρική ενέργεια που παράγεται από ανανεώσιμες πηγές, παρά την προθεσμία της 27ης Οκτωβρίου, και οι υπεύθυνοι φαίνεται να πιστεύουν ότι η μεταφορά δεν είναι απαραίτητη. Εν τούτοις, οι ενέργειες των ρυθμιστικών αρχών μάλλον αντιβαίνουν στο άρθρο 7 της προαναφερόμενης οδηγίας, το οποίο προβλέπει εκτεταμένη πρόσβαση στο δίκτυο και δικαιώματα κατανομής φορτίου στις ανανεώσιμες πηγές ενέργειας.

Θα υποχρεώσει η Επιτροπή την Ιρλανδία να μεταφέρει στη νομοθεσία της την εν λόγω οδηγία και θα μεριμνήσει για τη λήψη όλων των αναγκαίων μέτρων, προκειμένου να διασφαλιστεί η πρόσβαση στο δίκτυο, όπως προβλέπεται στο άρθρο 7, βάσει του οποίου όλοι οι περιορισμοί επιβάλλονται αποκλειστικά για λόγους ασφάλειας και αξιοπιστίας, και όχι εξαιτίας της έλλειψης των απαραίτητων επενδύσεων ή των τεχνικών ή διαδικαστικών τροποποιήσεων.

Οι συγκεκριμένες ενέργειες της ESB National Grid είναι βέβαια ανάλογες με εκείνες που ανέκυψαν σε προηγούμενες αποφάσεις της Επιτροπής (3), δεδομένου ότι ESB λαμβάνει τέτοιες αποφάσεις, όντας ταυτόχρονα η ιδιοκτήτρια και ο τρέχων λειτουργικός ρυθμιστής του δικτύου, και παράγοντας της αγοράς, συμπεριλαμβανομένης της αγοράς ηλεκτρικής ενέργειας που παράγεται από ανανεώσιμες πηγές. Ακόμη, υπάρχουν όλο και περισσότερες αποδείξεις για τις διασταυρούμενες επιδοτήσεις εκ μέρους της ESB, όπως φαίνεται λόγου χάρη στους ίδιους τους ρυθμιστικούς λογαριασμούς της. Θα επανεξετάσει τώρα η Επιτροπή την προσέγγισή της στα συγκεκριμένα ζητήματα ανταγωνισμού στην αγορά ηλεκτρικής ενέργειας της Ιρλανδίας, όπως ανέφερε στις απαντήσεις της στις ερωτήσεις μου Ρ-2460/03 (4) και Ε-2457/03 (5);

Απάντηση της κας de Palacio εξ ονόματος της Επιτροπής

(20 Ιανουαρίου 2004)

Με την οδηγία 2001/77/ΕΚ του Ευρωπαϊκού Κοινοβουλίου και του Συμβουλίου, της 27ης Σεπτεμβρίου 2001, για την προαγωγή της ηλεκτρικής ενέργειας που παράγεται από ανανεώσιμες πηγές στην εσωτερική αγορά ηλεκτρικής ενέργειας (6), στο άρθρο 7, παρέχονται σημαντικά δικαιώματα πρόσβασης στο δίκτυο και κατανομής φορτίων για την ηλεκτρική ενέργεια από ανανεώσιμες πηγές, όπως αναφέρει το Αξιότιμο Μέλος στην επιστολή του.

Βάσει του εν λόγω άρθρου, τα κράτη μέλη θεσπίζουν νομικό πλαίσιο ή απαιτούν από τους φορείς εκμετάλλευσης των συστημάτων μεταφοράς και διανομής να καθορίζουν και να δημοσιεύουν τους τυποποιημένους κανόνες τους για την ανάληψη του κόστους των τεχνικών προσαρμογών, όπως των ενισχύσεων του δικτύου, οι οποίες απαιτούνται προκειμένου να ενταχθούν νέοι παραγωγοί οι οποίοι τροφοδοτούν το διασυνδεδεμένο δίκτυο με ηλεκτρική ενέργεια από ανανεώσιμες πηγές ενέργειας.

Ο καταμερισμός του κόστους για τις ενισχύσεις του δικτύου ρυθμίζεται βάσει νομικού πλαισίου με μηχανισμούς που βασίζονται σε αντικειμενικά, διαφανή και αμερόληπτα κριτήρια, χωρίς διακρίσεις έναντι της ηλεκτρικής ενέργειας η οποία παράγεται από ανανεώσιμες πηγές.

Η Επιτροπή αναλύει επισταμένως τις νομοθετικές, κανονιστικές και διοικητικές διατάξεις που θα τεθούν σε ισχύ από τα κράτη μέλη, προκειμένου να συμμορφωθούν με την οδηγία 2001/77/ΕΚ. Στην περίπτωση της Ιρλανδίας, η Επιτροπή κίνησε διαδικασία επί παραβάσει, στις 25 Νοεμβρίου 2003, διότι η Ιρλανδία δεν γνωστοποίησε τα εθνικά εκτελεστικά μέτρα βάσει της οδηγίας 2001/77/ΕΚ.

Ανάλογα με τη μεταφορά που θα γίνει στο εθνικό δίκαιο, η Επιτροπή θα φροντίσει ώστε όλα τα μέτρα που λαμβάνονται να εξασφαλίζουν ισότιμη πρόσβαση στο δίκτυο, όπως απαιτείται βάσει του άρθρου 7.

Όσον αφορά τις διαστάσεις του θέματος που άπτονται των κρατικών ενισχύσεων, η Επιτροπή έχει την ίδια γνώμη όπως και στις προηγούμενες απαντήσεις της Επιτροπής στις ερωτήσεις Ρ-2460/03 και Ε-2457/03.

(1) «The impacts of increased levels of wind penetration on the electricity systems of ROI and NI», Final Report, Garrad Hassan, ESBI, UCC for CER and OFREG-NI; 11-02-2003, page 85; (link).

(2) EE L 283 της 27.10.2001, σελ. 33.

(3) Απόφαση της Β &Ι Line/Sealink [1992] 5 CMLR 255 και στη συνέχεια η απόφαση για την Stena/Sea Containers 94/19/ΕΚ, 21/12/1993.

(4) blépe selída 407.

(5) EE C 70 Ε της 20.3.2004.

(6) EE L 283 της 27.10.2001.